মাঝআকাশে মুখ্যমন্ত্রী মমতা বন্দ্যোপাধ্যায়কে হত্যার ষড়যন্ত্রের অভিযোগ তুলে সংসদে হইচই বাধিয়েছে তৃণমূল। এবার মুখ্যমন্ত্রীর বিমানবিভ্রাট নিয়ে কেন্দ্রের উপর চাপ বাড়াতে পরিবহণ, পর্যটন এবং সংস্কৃতি বিষয়ক সংসদীয় কমিটিকে কাজে লাগাতে চাইল রাজ্যের শাসকদল।
ওই কমিটির চেয়ারম্যান হিসাবে রাজ্যসভার সদস্য মুকুল রায় কেন্দ্রীয় অসামরিক বিমান পরিবহণমন্ত্রী অশোক গজপতি রাজুকে বৃহস্পতিবার চিঠি লিখে বিমান বিভ্রাটের তদন্ত দাবি করেছেন। তদন্ত রিপোর্ট সংশ্লিষ্ট কমিটির কাছে পেশ করার জন্য দুই থেকে চার সপ্তাহের সময়সীমাও দিয়েছেন তিনি। যদিও ওই চিঠিতে মুখ্যমন্ত্রীকে হত্যার ষড়যন্ত্রের অভিযোগ সম্পর্কে একটি শব্দও উল্লেখ করেননি মুকুল।
কেন? মুকুল শুক্রবার বলেন, ‘‘সংসদীয় কমিটির চেয়ারম্যান হিসাবে আগেভাগে ষড়যন্ত্রের কথা লেখা যায় না। আমি দলের পক্ষ থেকে প্রধানমন্ত্রী, স্বরাষ্ট্রমন্ত্রী এবং রাষ্ট্রপতিকেও চিঠি পাঠিয়েছি। সেখানে মুখ্যমন্ত্রীকে হত্যার চক্রান্তের 
অভিযোগ তুলেছি।’’ 
গত বুধবার রাতে পটনা থেকে কলকাতা ফেরার পথে কলকাতা বিমানবন্দরে নামার অনুমতি না মেলায় আকাশে প্রায় ৪০ মিনিট চক্কর খায় একটি বিমান। ওই বিমানে মুখ্যমন্ত্রী মমতা বন্দ্যোপাধ্যায় এবং মুকুল-সহ প্রায় ১০০জন যাত্রী ছিলেন। গোটা ঘটনায় মুখ্যমন্ত্রীকে হত্যার চক্রান্তের আভাস পেয়েছে তৃণমূল। মুকুলের অভিযোগ, ‘‘যে পরিস্থিতিতে মমতা ওইদিন রক্ষা পেয়েছেন, তা বড় ষড়যন্ত্র ছাড়া আর কিছু হতে পারে না।’’